અરબસ્તાનમાં ઇસ્લામ ફેલાયો તે પછી અહીંથી વટલાયેલા મુસ્લિમોના ધાડા રાતા સમુદ્રની સામે પાર આવેલા આફ્રિકા પર ફરી વળ્યા હતા. વટલાયેલા મુસ્લિમોએ આફ્રિકાના આદિવાસીઓને વટલાવ્યા અને ઇસ્લામ ફેલાવ્યો. આદિવાસીઓ પણ અંદરોઅંદર લડતા હતા. કબિલાઓની લડાઈ આપસમાં ચાલતી રહેતી હતી, પણ ઈસ્લામ આવ્યા પછી તેમાં ધર્મઝનૂન ભળ્યું હતું અને લડાઈઓ વધારે હિંસક બની હતી. મોગાદિશુમાં ગયા શનિવારે બજારમાં એક ટ્રક નીકળ્યો અને પછી ભીડ હતી ત્યાં આવીને ફાટ્યો. આખેઆખો ટ્રક ફાટ્યો, કેમ કે આ ટ્રક નહોતો, આ તો ટ્રકબોમ્બ હતો. ટ્રકમાં ખીચોખીચ વિસ્ફોટકો ભર્યા હતા. વિસ્ફોટ એટલો શક્તિશાળી હતો કે આસપાસના મકાનો સાવ જ સળગી ગયા. અઢીસોથી વધારેનાં મોત થયા છે. સોમાલિયામાં આજ સુધીનો આ સૌથી ખતરનાક ત્રાસવાદી હુમલો છે.